देश के पहिला बेर अधिकारिक तौर प ‘बनारस’ नाम के कवनो रेलवे स्टेशन मिली। हालाँकि इ स्टेशन नया नईखे, बस एगो स्टेशन के नाम बदलल जाई। अभी तक देश में अधिकारिक तौर प बनारस नाम से कवनो रेलवे स्टेशन चाहे शहर नईखे। याद रहे कि बनारस के अधिकारिक नाम ‘वाराणसी’ हटे।
रेल मंत्रालय बनारस शहर के चार प्रमुख रेलवे स्टेशन – मंडुआडीह, वाराणसी छावनी, वाराणसी सिटी अवुरी काशी में से एक स्टेशन के नाम बदल के ‘बनारस’ करे प विचार करतिया। एकरा खाती मंत्रालय मंडुआडीह स्टेशन के नाम चुनले बिया।
मीडिया संगे बातचीत में रेल राज्यमंत्री मनोज सिन्हा कहले, ” मंडुआडीह रेलवे स्टेशन के नाम बदले के प्रस्ताव मिलल बा अवुरी सरकार एकरा प विचार करतिया। … हमनी लगे वाराणसी अवुरी काशी नाम के स्टेशन पहीले से बा, सिर्फ बनारस नाम के स्टेशन नईखे, एहसे मंडुआडीह स्टेशन के नाम बदल के बनारस करे प विचार कईल जाता।”
हालाँकि मनोज सिन्हा साफ़-साफ़ ना बतवले कि मंडुआडीह के नाम कब बदली, बदली कि ना बदली।
रेलमंत्री के बयान प रेलवे बोर्ड में राजभाषा सलाहकार दुष्यंत राय कहले कि इ फैसला स्वागत जोग बा। राय कहले, “बनारस के मतलब होखेला, ‘बना रहे रस’। बनारस शब्द शहर के सही संस्कृति के बतावेला। बनारस के लोग ए शब्द से प्यार करेले।”
रेलवे बोर्ड के एगो अधिकारी ए घोषणा प कहले कि “मंडुआडीह नाम बोले अवुरी सुने में बहुत अजीब लागेला। अनजान लोग खाती ए शहर के एकमात्र नाम बनारस बाटे, जबकि मंडुआडीह से अधिकांश लोग अनजान बाड़े।”
मालूम रहे कि बनारस के एगो किनारा प बसल मंडुआडीह डीजल रेल इंजन कारखाना खाती जानल जाला। वाराणसी छावनी स्टेशन से करीब चार किलोमीटर दूरी प बनल मंडुआडीह रेलवे स्टेशन आज शहर के प्रमुख रेलवे स्टेशन बा अवुरी इहाँ से मेल-एक्सप्रेस समेत तमाम प्रकार के ट्रेन चलेला।
bho_Deva bho_Deva bho_Deva bho_Deva bho_Deva bho_Deva bho_Deva